বিভিন্ন ক্ষেত্রে ২০১১ সাল ছিল নারীদের অর্জনের বছর। নোবেল বিজয় থেকে শুরু করে দেশের নেতৃত্বেও নারীরা তাদের আসন পাকাপোক্ত করতে সক্ষম হয়েছেন এবং সফল হয়েছেন। এ বছর থাইল্যান্ডের ইতিহাসে প্রথমবারের মতো একজন নারী প্রধাতৃন্ত্রী নির্বাচিত হন। পুয়ে থাই পার্টির হয়ে নির্বাচনে জয়ী হন ৪৪ বছর বয়সী ইংলাক সিনাওয়াত্রা। থাইল্যান্ডে ক্ষমতাচ্যুত সাবেক প্রধানমন্ত্রী থাকসিন সিনাওয়াত্রার বোন তিনি। ব্রাজিলও প্রথমবারের মতো একজন নারী প্রেসিডেন্ট পেয়েছে এবার। দিলমা ভানা রৌসেফ ২ জানুয়ারি প্রেসিডেন্ট হিসেবে শপথ নেন। এবার শান্তিতে নোবেল পুরস্কার পেয়েছেন তিন নারী। এরা হলেন- ইয়েমেনের তাওয়াক্কুল কারমান, লাইবেরিয়া ও আফ্রিকার প্রথম নির্বাচিত প্রেসিডেন্ট এলেন জনসন সারলিফ এবং লাইবেরিয়ার মানবাধিকার কর্মী লেমা বোয়ি। নিজেদের অবস্থানে দাঁড়িয়ে পরিবর্তনের জন্য অহিংস সংগ্রামের স্বীকৃতি হিসেবে এই তিন নারীকে মনোনীত করে নোবেল কমিটি। ওদিকে এ বছরই ব্রিটিশ রাজসিংহাসনের সমান অধিকার পেয়েছে মেয়েরা। চলতি বছর অস্ট্রেলিয়ায় কমনওলেথ সম্মেলনে আইনটিতে সই করেন রানী দ্বিতীয় এলিজাবেথ। ভারতের পশ্চিমবঙ্গ থেকে সিপিএমকে হটিয়ে এবার নির্বাচনে জয়ী হয় তৃণমূল কংগ্রেস। এর মধ্য দিয়ে সিপিএমের ২২ বছরের শাসনের অবসান হয় পশ্চিমবঙ্গে। মুখ্যমন্ত্রী হন তৃণমূল নেত্রী মমতা ব্যানার্জি।